Brandmændene i Aalborg havde en travl lørdag nat. Der var nemlig hele fire containere og en bil, der brød i brand i Aalborg. Det er i tidsrummet mellem midnat og indtil klokken 04.00 at brandene opstod. Der er tale om containere i Stormgade, på Østre Havnepromenade og på Bygaden - samt en bil på Gasværksvej. Alt sammen i Aalborg. - Det er lidt suspekt, når to containere på Østre Havnepromenade bryder i brand inden for meget kort tid og med meget kort afstand, men vi kender ikke årsagen brandene, siger Niels Eltzholtz der er indsatsleder ved Nordjyllands beredskab. Hos Nordjyllands Politi har man noteret sig de mange brande, men kan endnu ikke konkludere noget ud fra det. - Det er for tidligt at tale om en sammenhæng, men det er selvfølgelig noget, der skal undersøges, fortæller vagtchef Henrik Beck fra Nordjyllands Politi. Nordjyllands Politi hører gerne fra dig på 114, hvis du har oplysninger om de mange brande.

Referat:
Det var en travl nat for Nordjyllands Beredskab. Flere containere brød inden for en kort tidsrum i brand i Aalborg.